เฟ้น 11 หุ้นน่าลงทุน รับเงินเฟ้อ-ดอกเบี้ยขึ้น-ดีเซลลง ชู BGRIM อัพไซด์ 103%
คัด 11 หุ้นน่าลงทุน BEM, BGRIM, GPSC, SSP, BBL, SCB, KTB, ASK, THANI, PTG และ OR รับอานิสงส์เงินเฟ้อหนุนปรับขึ้นราคาสินค้าบริการ-ดอกเบี้ยขาขึ้น-ราคาน้ำมันดีเซลลง ชู BGRIM อัพไซด์สูง 103.31%
คัด 11 หุ้นน่าลงทุน BEM, BGRIM, GPSC, SSP, BBL, SCB, KTB, ASK, THANI, PTG และ OR รับอานิสงส์เงินเฟ้อหนุนปรับขึ้นราคาสินค้าบริการ-ดอกเบี้ยขาขึ้น-ราคาน้ำมันดีเซลลง ชู BGRIM อัพไซด์สูง 103.31%
13 ต.ค. 2565

บริษัทหลักทรัพย์ กสิกรไทย จำกัด (มหาชน) ระบุว่า อัตราเงินเฟ้อทั่วไป (HL Inflation) ของไทยเดือนกันยายน 2565 เพิ่มขึ้น 6.4% จากงวดเดียวกันของปีก่อน และเพิ่มขึ้น 0.22% จากเดือนก่อน เทียบกับประมาณการที่ 6.6% จากงวดเดียวกันของปีก่อน และ 0.35% จากเดือนก่อน สำหรับเงินเฟ้อพื้นฐาน (CPI) เพิ่มขึ้น 3.12% จากงวดเดียวกันของปีก่อน และเพิ่มขึ้น 0.14% จากเดือนก่อน เทียบกับคาดการณ์ที่ 3.2%
ทั้งนี้โอกาสที่เงินเฟ้อของไทยจะแตะที่ระดับ 7% ในอนาคตนั้นค่อนข้างต่ำ แต่เงินเฟ้อพื้นฐาน คือ ปัจจัยสำคัญ แม้ทางฝ่ายวิจัยเชื่อว่าดัชนี HL น่าจะเติบโตในอัตราที่ชะลอลง กล่าวคือจะแตะระดับสูงสุดจาก 1) ผลกระทบจากฐานที่สูงขึ้น และ 2) ราคาน้ำมันดิบที่ลดลง โดยอัตราเงินเฟ้อพื้นฐานเป็นปัจจัยสำคัญ และต้องจับตาดูต่อไป เช่น ราคาอาหาร รวมถึงการปรับราคาของผู้ประกอบการ
สำหรับธีมการลงทุนนั้น หุ้นที่ได้ประโยชน์จากราคาที่สูงขึ้น รวมถึงการขึ้นหรือการปรับราคา ได้แก่ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM แนะนำ “ซื้อ” ราคาเป้าหมาย 10.20 บาท อัพไซด์ 13.97%, บริษัท บี.กริม เพาเวอร์ จำกัด (มหาชน) หรือ BGRIM แนะนำ “ซื้อ” ราคาเป้าหมาย 61.50 บาท อัพไซด์ 103.31%, บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC แนะนำ “ซื้อ” ราคาเป้าหมาย 83.50 บาท อัพไซด์ 43.35% และ บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP แนะนำ “ซื้อ” ราคาเป้าหมาย 13 บาท อัพไซด์ 28.71%
ส่วนหุ้นที่จะได้รับประโยชน์จากการขึ้นอัตราดอกเบี้ยของธนาคารพาณิชย์ ได้แก่ ธนาคารกรุงเทพ จำกัด (มหาชน) หรือ BBL แนะนำ “ซื้อ” ราคาเป้าหมาย 153 บาท อัพไซด์ 11.27%, บริษัท เอสซีบี เอกซ์ จำกัด (มหาชน) หรือ SCB แนะนำ “ซื้อ” ราคาเป้าหมาย 152 บาท อัพไซด์ 47.57% และ ธนาคารกรุงไทย จำกัด (มหาชน) หรือ KTB แนะนำ “ซื้อ” ราคาเป้าหมาย 17.70 บาท อัพไซด์ 5.99%
ขณะเดียวกันหุ้นที่ได้รับอานิสงส์จากราคาน้ำมันดีเซลในตลาดโลกที่ปรับตัวลดลง ส่งผลให้ลดแรงกดดันกับราคาในประเทศ  ได้แก่ บริษัท เอเซียเสริมกิจลีสซิ่ง จำกัด (มหาชน) หรือ ASK แนะนำ “ซื้อ” ราคาเป้าหมาย 45 บาท อัพไซด์ 40.63%, บริษัท ราชธานีลิสซิ่ง จำกัด (มหาชน) หรือ THANI แนะนำ “ซื้อ” ราคาเป้าหมาย 5.05 บาท อัพไซด์ 23.17%, บริษัท พีทีจี เอ็นเนอยี จำกัด (มหาชน) หรือ PTG แนะนำ “ซื้อ” ราคาเป้าหมาย 17.70 บาท อัพไซด์ 23.78% และ บริษัท ปตท. น้ำมันและการค้าปลีก จำกัด (มหาชน) หรือ OR แนะนำ “ซื้อ” ราคาเป้าหมาย 30.70 บาท อัพไซด์ 20.39% (คำนวณจากราคาปิด ณ วันที่ 12 ตุลาคม 2565)
